Thread:User talk:Stelistcristi/Traduceri

Chiar dacă, aparent, ar trebui să încep cu felicitările, situația actuală mă obligă să nu o fac. Mai mult, mă văd pus în fața unui galop de traduceri, prilejuite de raliul celor 1000 de euro, a cărui finalizare nu este cea pe care, probabil, ne-o dorim. Multe dintre traducerile tale sunt sub limita acceptabilului în ceea ce privește terminologia încetățenită, dar și fidelitatea adaptării la limba română. În plus, există un set de mai multe reguli pe care un traducător trebuie să le cunoască și, mai presus de toate, să le respecte, pe care îl găsești aici. Vei observa, în cazul în care vei răsfoi ghidul, că anumite mesaje sunt titluri sau antete, caz în care se folosește impersonalul. Lucrul asupra căruia vreau să atrag atenția este acela că lucrezi extrem de repede, deci nu ai timp să procesezi datele, să afli dacă un text este adresat utilizatorului ori este destinat (sub forma unei comenzi imperative) mașinii.

Din păcate, se repetă situația de la raliul trecut când (foarte grav!) ai folosit în mai multe cazuri Google Translate și ai salvat modificările fără măcar a ține cont de sintaxă (dacă ții minte, Google Translate înlocuia acoladele — „{” și „}” — cu paranteze rotunde — „(” și „)” —, fapt pe care l-ai trecut extrem de ușor cu vedere; astfel au apărut erori importante la executarea diferitelor extensii și programe). Nu știu dacă este constructiv să muncești exclusiv doar de dragul de a atinge numărul magic de contribuții ce-ți oferă o felie (nu prea mare, să recunoaștem) din premiul pus la bătaie.

Sunt utilizatori care sunt prezenți prin traduceri mai tot timpul anului și depun eforturi să respecte reguli și încearcă să nu schimbe terminologia de fiecare dată când modifică câte un mesaj, însă, spre final, apar alții ce le cam strică socotelile.

Nu știu dacă îți va păsa de tot ce am pălăvrăgit eu mai sus, însă un pic de conștiință trebuie să ai.